Niðurstöður í prófkjörum og forvali nokkurra flokka fyrir sveitarstjórnarkosningarnar í vor skýrast í dag í fáeinum kjördæmum.
Borgar- og sveitarstjórnarkosingar fara fram 14. maí og eru framboðslistar stjórnmálaflokkanna óðum að taka á sig mynd og línur að skýrast. Prófkjöri Sjálfstæðisflokksins í Hafnarfirði lýkur klukkan 18, þar sækist bæjarstjórinn Rósa Guðbjartsdóttir eftir að leiða listann. og hjá flokknum í Garðabæ lýkur því klukkan 19. Þar lætur oddvitinn Gunnar Einarsson af störfum og því ljóst að nýr oddviti verður kjörinn. Forval Vinstri grænna í Reykjavík og á Akureyri fer fram í dag. Í Reykjavík sækist oddvitinn Líf Magneudóttir eftir endurkjöri, en Elín Oddný Sigurðardóttir varaborgarfulltrúi og Elín Björk Jónasdóttir veðurfræðingur skora hana á hólm. Og á Akureyri sækjast þær Ásrún Ýr Gestsdóttir og Jana Salóme Ingibjargar Jósepsdóttir báðar eftir að leiða listann.
Þá lýkur prófkjöri Viðreisnar í Reykjavík kl. 16. Þar fær oddvitinn Þórdís Lóa Þórhallsdóttir borgarfulltrúi keppni frá nöfnu sinni Þórdísi Jónu Sigurðardóttur. Þetta er í fyrsta sinn sem Viðreisn efnir til prófkjörs, en hingað til hefur flokkurinn stillt upp á lista.
Við greinum frá niðurstöðum þessara kosninga þegar þær liggja fyrir.

Niðurstöður í prófkjörum í Reykjavík, Garðabæ, á Akureyri og í Hafnarfirði liggja fyrir í dag. 